《奉送子之还京师》
宋代·吕本中

日月老投闲，文字今削迹。便然腰十围，欲吐啄三尺。

颇怀平生友，相就语肝膈。诸江好兄弟，夫子眉最白。

词林三二公，子实门下客。布帆千里来，许我间宾席。

阶庭出兰树，户牖照圭璧。诗如驾高浪，万顷随笔力。

宁为首阳饿，不作嬖奚获。乃知工语言，要是饱糠覈。

茫然李杜坛，未免陈蔡厄。出门观善阵，敛手避勍敌。

澄江摇夜霜，岁晚见沙石。钗头罥蛛丝，即有梁宋役。

士生多艰虞，道远自古昔。相期逍遥游，不计天地窄。

名声了三黜，谈笑供百谪。别君为此言，可当绕朝策。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。